हमारे पुरखों ने हमें बाग दिए ,हरी भरी धरती ,स्वच्छ हवा और कलकल बहते झरनों की सौगात दी ताकि हम प्रकृति के सान्निध्य में फले फूलें और विकास को प्राप्त करें। परन्तु हमारा ध्यान केवल विकास पर केन्द्रित हो गया और हमने हमारी वास्तविक जिम्मेदारी से मुँह मोड़ लिया है । हम प्रकृति के प्रति बेपरवाह होकर उसे चुपचाप उपेक्षा से नष्ट होने दे रहे हैं। भौतिकतावाद और विकास की अंधी दौड़ में हम वनों को काट रहे हैं और समुद्रों में दीवारें खड़ी करने की दुःस्साहस कर रहे हैं। हमने इस विकास में कितना कुछ खोया है यह किसी भी नगर और महानगर में विगत 25 वर्षों में आए पर्यावरणिक बदलावों के आकलन से भाँप सकते हैं। इन दिनों हम जिस भीषण गर्मी और बढते तापमान को झेल रहे हैं वह वस्तुतः हमारी अतिभौतिकतावादी दृष्टि और उससे उपजी लालसा के अंतहीन रेगिस्तान का अक्स ही है। हम वातानुकूलित दफ्तरों और घरों में बैठकर विकास के सोपानों पर चढ सकते हैं , कारों में घूमकर और अनियन्त्रित उपभोग करके अपना स्टेटस बढा सकते हैं परन्तु परिवेश के प्रति उपेक्षा भरी दृष्टि रख हम आने वाली पीढी को विनाश के मुहाने पर खड़ा कर रहे हैं।